आसाम हादरसानि गोबां नोगोर-सोहोरफोरनि लामा-सामानि सेराव गोबां फिसा-फिसा फालांगिरिफोरखौ बायदि मुवा-बेसादफोर फाननाय नुनो मोनो। बिनि अनगायैबो हादरसानि गोबां ओनसोलाव हारिमायारि राजा लामानि सेरावबो हाथाय-बाजारफोर जनाय नुनो मोनो। बिदि थासारिखौ सोरबा गोसो होदोंना ? बे थासारिनि सायाव दिनैसिम सोरखार एबा जिल्ला खुंथायफोरखौ जेबो राहा लानाय नुवाखै। जायनि थाखाय फैबाय थानाय समफोराव बि जेंनायाबो हादरसानि थाखाय गेदेर जेंना जानो हागौ ! थारैनो हारिमायारि राजा लामानि सेराव हाथाय-बाजार जनायनि थाखाय खायसे जायगाफोराव थांलाय-फैलाय खालामनायाव उसुबिदा जानायजों लोगोसे जाब्रबथाय बादि जाथायफोर जादों। जाब्रबथाय जानाय लोगो-लगोनो खुंथाया लामा सायाव मोननैसो स्पिड ब्रेकार खालामो। बिनि उनाव स्रिस्र’ । नाथाय बि फिसा-फिसा फालांगिरिफोरनि जेंनाखौ सोरखार एबा खुंथायखौ मोनसे थाथाय सुफुंनायनि सायाव जेबो रोखोमनि राहा लानाय नुवाखै। गुबुन फारसे हादरसानि माखासे नोगोर-सोहोरफोराव दा थांलाय-फैलाय खालामनोनो लामा मोनैबादि थासारि सोमजिनायखौ सोर मिथिया जानो ? बेफोर बादि नोगोर-सोहोरफोराव माखासे फिसा-फिसा फालांगिरिफोरा थाथाय नङै दखान फसंदों। सम-सम खुंथाया बिदि रोखोमनि दखानफोरखौ बोखारनो थाखाय नाजायोब्लाबो साननै-सानथामसोनि उनावनो बि फालांगिरिफोरा फिन दखानखौ फसंफिनो। बिदि थासारियाव बिदि रोखोमनि फिसा-फिसा फालांगिरिफोरनि जेंनाखौ सुफुंनाया जोबोर गोनां जानानै फैदों। फोरमाय नांगोनदि हादरसानि माखासे सांग्रांथि सुबुंफोरा लामा सेराव जनाय बिदि सुबुंफोरनि फालांगिनि थाखाय थाथाय जायगा होनो दाबि खालामबोनाय नुनो मोनो। नांगौ जायोब्ला गिदिर नोगोरफोराव बि हाथाय-बाजार फज’नो थाखाय सोरखारा पाब्लिक प्राइभेट पार्टनारसिप( पिपिपि) मदेल बानायनो बिथांखि लानो हायो। बिदि रोखोमनि नोगोर-सोहोरफोराव बिदियै पिपिपि मदेलाव जनाय फालांगिरिफोरनि थाखाय हाथाय-बाजार फसङोब्ला गोबां सुबिदाफोर जागोन। बिदिनो सोरखारा लामा-सामायाव जनाय फालांगिरिफोरनि थाखाय जायगा-जायगा ओनसोल लायै ओनसोल बिदि हाथाय-बाजार फसंनानै होनो हायो। अब्ला नोगोर-सोहोरफोरनि लामा-सामाफोरा उदां आरो साफा जागोन। लोगोसे फिसा-फिसा फालांगिरिफोरनि जेंनाखौ सुस्रांनो थाखाय लामा ओंखारगोन। ओजों हारिमायारि राजा लामानि सेराव जनाय हाथाय-बाजारफोरा मा जेंना खालामो बेखौ नुग्राफोरा मिथिगौ! हादरसानि माखासे नोगोर-सोहोरफोरनि लामा सायावनो मुवा-बेसादफोर फाननाय नुनो मोनो। जायनि थाखाय बिदि ओनसोलफोराव थाब-थाब जाब्रबथाय जानाय नुनो मोनो। सोरखारा बिदि हाथाय-बाजारफोरखौ हारिमायारि राजा लामानि सेरनिफ्राय एसे गोजानाव फज’नो नांगौ लोगोसे लामानि सायाव जाहाथे रावबो फालांगिरिफोरा जेबो रोखोमनि मुवा-बेसादफोर फाननो हाया, बे बेलायाव गोख्रों राहा लानांगौ। अब्ला हारिमायारि राजा लामाफोराव ट्राफिक जामफोर आरो जाब्रबथाय जानायनि अनजिमाया खमायगोन। आसामनि गिबि मन्थ्रि ड० हिमन्त बिश्व शर्माआ आसाम हादरसाखौ हादरनि मोनबा हादरसानि गेजेराव मुंदांखा खालामनो नाजानायाव बिदि आयदाखौ गोसो होनानै मोगथाङाव जाफुंनायखौ रायजो-राजाफोरा लुबैयो। जुदि फिसा-फिसा फालांगिरिफोरनि थाखाय सोरखारा बिदि खामानि मावो, अब्ला आसामनि जौगानायनि दाहारखौ हरखाब बांगोन होननानै साननो हायो ।